ПРОЕКТ!

Проект към предложение за приемане на Наредба за изменение и допълнение на Наредба № 5 за организация на транспортната дейност в община Поморие

§1. Глава втора  „Движение на пътните транспортни средства“, Раздел четири „Движение на велосипеди и пешеходци“ се изменя така:

Глава втора  „Движение на пътните транспортни средства“, Раздел четири „Движение на велосипеди, пешеходци и индивидуални електрически превозни средства“

§2 Към Глава втора  „Движение на пътните транспортни средства“, Раздел четири „Движение на велосипеди, пешеходци и индивидуални електрически превозни средства“ се създава нов чл. 20а със следното съдържание:
със следното съдържание:
Чл. 20а. (1) Индивидуални електрически превозни средства (ИЕПС) на територията на община Поморие могат да бъдат управлявани при спазване на изискванията и ограниченията, регламентирани със Закона за движението по пътищата и настоящата Наредба.
(2) Лица под 14-годишна възраст нямат право да управляват ИЕПС.
(3) Лица на възраст от 14 до 16 години могат да управляват ИЕПС само по  велосипедната инфраструктура.
(4) Лица с навършена 16-годишна възраст могат да управляват ИЕПС само по велосипедната инфраструктура и по уличната мрежа, на която за всички превозни средства е разрешена  максимално разрешена скорост до 50 км/час.
(5) Всички водачи на ИЕПС до 18-годишна възраст  са длъжни да използват предпазна каска.
(6) Максимално допустимата скорост за движение на  ИЕПС на територията на община Поморие е 25 км/час.
(7) Всяко ИЕПС трябва да е оборудвано с изправни:
1. спирачки;
2. механичен или електронен звънец, като не се използва друга звукова сигнализация;
3. устройства за излъчване на бяла или жълта добре различима светлина  отпред и за излъчване на червена светлина отзад.
(8) Водачите на ИЕПС са длъжни:
1. да се движат по изградената велосипедна инфраструктура, а при липса на такава – най-близо до дясната граница на платното за движение;
2. в тъмните часове на денонощието и/или при намалена видимост да управляват ИЕПС с включени светлини, както и да ползват светлоотразителни елементи върху видимата част на облеклото, позволяващи да бъдат лесно забелязани;
3. да се движат с изправна спирачна система на управляваното ИЕПС;
4. да спазват останалите изисквания за управление на ИЕПС, регламентирани със Закона за движението по пътищата.
(9) На водачите на ИЕПС се забранява:
1. да управляват ИЕПС с концентрация на алкохол в кръвта над 0,5 на хиляда и/или след употреба на наркотични вещества или техни аналози;
2. да се движат по пътища и улици, на които максимално разрешената скорост за движение за всички превозни средства е над 50 км/ч.
3. да се движат в зони и улици, обозначени с пътни знаци В9 – „Забранено е влизането на велосипеди“,  Г15 „Задължителен път само за пешеходци“ и  Г13 – „Пътна лента или платно за движение само на превозни средства от редовните линии“;
4. да превозват други лица;
5. да се движат успоредно до друго ИЕПС или двуколесно пътно превозно средство; 
6. да управляват превозното средство, без да държат кормилото с ръка;
7. да се движат в непосредствена близост до друго ППС или да се държат за него;
8. да превозват, теглят или тласкат предмети, които пречат на управлението на превозното средство или създават опасност за другите участници в движението;
9. да използват мобилен телефон при управлението на ИЕПС.
(10) Забранява се движението на ИЕПС по тротоарните площи на всички населени места, с изключение на маркираните тротоарни велосипедни алеи.
(11) В урбанизираната територия на община Поморие се забранява движението на ИЕПС в паркове, градини, зелени площи, площади, детски и спортни площадки, пешеходни улици и алеи и тротоари.
 	(12) Паркирането на ИЕПС в паркове, градини, площади, детски и спортни площадки, зелени площи, пешеходни улици и алеи, тротоари, спирки, пътеки за преминаване и пред рампи за достъп на хора с увреждания на територията на община Поморие е забранено, освен на определените за това места.

§3 Към Глава шеста „Контрол и адмнистративно-наказателна отговорност“ се създава нов член 54 а, със следното съдържание:
Чл.54а (1) Актовете за установяване на административни нарушения  по чл. 20а се съставят от длъжностни лица, определени от кмета на общината на осн. чл.167, ал.2, т.1 от Закона за движението по пътищата.
(2) За нарушения на чл. 20а, ал. 6 и ал. 11 от тази Наредба на виновните лица се налагат наказания „глоба“ в  размер до 50.00 лв.
(3) За нарушения на чл. 20а, извън случаите по предходната алинея, се налагат предвидените в Закона за движението по пътищата административни наказания.
(4) На основание чл.189, ал.12 от ЗДвП наказателните постановления за нарушения по предходните алинеи се издават от кмета на общината или определено от него длъжностно лице.


